Verkeersbeamptes vas vir omkoopgeldArgieffoto Twee verkeersbeamptes van die Msunduzi-munisipaliteit in KwaZulu-Natal is Dinsdag in hegtenis geneem vir korrupsie. Welani Zondi (32) en Siphesihle Zulu (26) is deur die Valke vasgetrek nadat hulle glo omkoopgeld van ŉ motoris in Pietermaritzburg aanvaar het. Kapt. Simphiwe Mhlongo, woordvoerder van die Valke, het gesê die motoris het hulle glo teengestaan en sy motor is na ŉ skut geneem. “Hulle het omkoopgeld geëis voordat hy die motor kon terugkry,” het Mhlongo gesê. Mhlongo het gesê die twee is vasgetrek ná ŉ geheime operasie waartydens hulle weer omkoopgeld aanvaar het. Die twee het Woensdag in die Pietermaritzburg-distrikshof verskyn op aanklagte van korrupsie en is op borgtog van R1 000 elk vrygelaat. Die saak is uitgestel tot 13 Desember.